डाइनिंग टेबल पर कुकर-कड़ाही न सजाएं, चीन के खानपान का सलीका माना जाता बेस्ट
स्वाद खाने की बुनियाद है। लेकिन अगर खाना सुंदर तरीके से परोसा गया है तो, उसका जायका और बढ़ जाता है। खाना बनाने-खिलाने के शौकीन लोग इस खूबसूरती का खाना पकाने से लेकर उसे प्लेट में परोसे जाने तक हर स्टेज पर ध्यान रखते हैं।
स्वाद खाने की बुनियाद है। लेकिन अगर खाना सुंदर तरीके से परोसा गया है तो, उसका जायका और बढ़ जाता है। खाना बनाने-खिलाने के शौकीन लोग इस खूबसूरती का खाना पकाने से लेकर उसे प्लेट में परोसे जाने तक हर स्टेज पर ध्यान रखते हैं।
आज ‘फुरसत का रविवार’ है। आप या तो किसी मेहमान की मेजबानी में व्यस्त होंगे या किसी के घर दावत पर जाने की तैयारी में लगे होंगे। मेहमान खाने की टेबल पर जब पहुंचे तो खाना इतने सलीके से सजा दिखे, जिसे देखते ही भूख खुल जाए। 
बहरहाल, इंसान ने जब से भोजन पकाना शुरू किया तब से इसे करीने से परोसने का सिलसिला भी शुरू हुआ। लेकिन भोजन परोसने की कला का दस्तावेजीकरण 1600 में फ्रांस से शुरू हुआ।
फ्रांस के सम्राट लुई-14 ने अपने रसोइयों को डाइनिंग टेबल पर भोजन को खूबसूरत तरीके से पेश करने के आदेश दिए थे। यूरोप में तब से फूड डेकोरेशन पर जोर दिया जाने लगा। 19वीं शताब्दी में फ्रांसीसी शेफ ऑगस्टे एस्कॉफ़ियर ने खाने को सलीके से परोसने की कला को नया आयाम दिया।
मसलन दम आलू बनाने के लिए मीडियम साइज आलू लिए जाते हैं। उबालने के बाद आलू को एक समान आंच पर डीप फ्राई किया जाता है। आलू दम तैयार होने के बाद उसे कटोरी में हरी धनिया और हरी मिर्च से गार्निश कर फिर थाली में दाहिने तरफ रखकर परोसा जाता है।
खाना परोसना बना दौलत की नुमाइश और ताकत का प्रदर्शन
यूरोप में एक समय दौलत और ताकत का प्रदर्शन करने के लिए रईस लोग शाही दावत देते थे। बताया जाता है कि रोमन मेजबान थाली की खूबसूरत अपील बढ़ाने के लिए खाने में कीमती धातुएं मिलाकर परोसते थे।
800 साल पहले मध्य काल के रईस परिवार डाइनिंग टेबल पर जानवरों की खूबसूरत मूर्तियां लगाते थे। इन मूर्तियों में उस समाज की संस्कृति झलकती और उनकी हैसियत का पता चलता।
पूरी दुनिया में डाइनिंग टेबल की खूबसूरती को मेजबान की हैसियत से जोड़कर अब भी देखा जाता है। लेकिन भारतीय परिवारों में परोसी जाने वाली थाली मेहमान के प्रति मेजबान के प्यार, सम्मान और आत्मीयता की प्रतीक मानी जाती है। थाली में खाना परोसने का तौर-तरीका परिवार की सोच को भी जाहिर करता है।
रोम का सम्राट वाइन में मोती डालकर पीता था
रोम में दावत देना सामाजिक कार्यक्रम होता था, जो आमतौर पर लोग अपने दोस्तों और बिजनेस क्लाइंट के लिए अपने घर पर आयोजित करते। रोम के लोग अपने डाइनिंग रूम (Triclinium) को भी खासतौर पर सजाते।
भोज देने का मुख्य उद्देश्य मनोरंजन होता था। साथ ही लोगों को खिलाना-पिलाना इसका अहम हिस्सा होता।
सामान्य तौर पर फूड के तीन कोर्स होते। एपिटाइजर, मेन कोर्स और डेजर्ट। भव्य कार्यक्रमों में मुख्य व्यंजन तुरही की तान पर परोसा जाता।
तीतर, मछली और पोर्क के व्यंजन उनके मुख्य भोजन का हिस्सा होते। रोम का सम्राट क्लॉडियस तो वाइन को बेशकीमती बनाने के लिए उसमें मोती और सोने का टुकड़ा डालकर पीता और मेहमानों को भी पिलाता।
यूरोपियन देशों में मेजबानी थी अपनी हैसियत दिखाने का जरिया
यूरोप में मध्यकाल में रईस लोग किसी को खुश करने के लिए दावत देते थे। दावतों में जायकेदार व्यंजन होते। हालांकि इन कार्यक्रमों में सिर्फ रईस और रसूखदार लोगों को ही शामिल होने की इजाजत होती।
ऐसी दावतों से न केवल मेहमानों का मनोरंजन होता, बल्कि इससे मेजबान की हैसियत का भी पता चलता। डाइनिंग टेबल पर खाने की प्लेटों और कटोरियों में खाने को करीने से सजाकर परोसा जाता था।
खाना परोसने के तौर-तरीके पर फोकस बढ़ा
अब भी दावत मेजबान की निजी और सामाजिक हैसियत बताती है। पहले के जमाने में खाने से दौलत और सामाजिक हैसियत की नुमाइश होती थी जबकि आज यह व्यक्ति के क्लास को बताती है।
अब हर कोई कहीं भी, कुछ भी खा-पी सकता है। फाइव स्टार रेस्तरां में मिलने वाला हैमबर्गर अब स्ट्रीट फूड का भी हिस्सा है। इसलिए आज के जमाने में खाने को परोसते समय उसकी खूबसूरती पर ज्यादा फोकस किया जाने लगा है।
प्लेटिंगः प्लेट में हर चीज परफेक्ट तरीके से सर्व करें 
कुकिंग में स्वादिष्ट खाना बनाने पर जितना जोर होता है उतना ही फूड सर्व करने के सलीके पर भी जोर दिया जाने लगा है। फ्रेंच नौवेल्ले कुजिन और जापानी बेंटो बॉक्सेस में यह देखा जा रहा है।
व्यंजनों को सजाने में अक्सर सिम्पल और कॉम्पलेक्स दोनों डिज़ाइन इस्तेमाल होते हैं। जैसे फ़्रेंच नौवेल्ले कुजिन प्लेट को सजाने का साधारण तरीका अपनाते हैं। कुल मिलाकर खाना परोसने की कला सोशल ट्रेंड और सामाजिक परंपराओं को दर्शाती है।
डाइनिंग टेबल पर एक तरह के बर्तन इस्तेमाल करें 
शेफ विनय कुमार कहते हैं कि खूबसूरत तरीके से परोसी गई थाली भूख बढ़ाती है और मेहमान को खुशी पहुंचाती है। डाइनिंग टेबल पर मिक्स क्रॉकरी इस्तेमाल नहीं करनी चाहिए।
अगर स्टील की थाली ले रहे हैं तो पूरा सेट ही स्टील का इस्तेमाल करें। या फिर बोन चाइना या सिरेमिक के बर्तन हैं तो पूरा सेट बोन चाइना या सिरेमिक का ही होना चाहिए।
डाइनिंग टेबल पर कुकर-कड़ाही न रखें
शेफ विनय कुमार कहते हैं कि कई बार घरों में होता है कि डाइनिंग टेबल पर पका हुआ चावल कुकर या सब्जी वाली कड़ाही रख दी जाती है। ऐसा नहीं करना चाहिए।
अगर लंच में चावल, दाल, सब्जी और रोटी बनी है तो इन सभी आइटम को अलग-अलग बोल में लेकर डाइनिंग टेबल पर रखना चाहिए।
जबकि रोटी हॉट केस में रखें। हालांकि बेहतर यह रहेगा कि खाते समय ही रोटी बनाकर गर्म-गर्म छोटे प्लेट में तुरंत परोसी जाए। इससे गर्म-गर्म रोटी मिलेगी और दूसरा रोटी अधिक नहीं बनेगी तो नुकसान होने का डर नहीं होगा।
परोसने वाली कलछी और बड़ा चम्मच अलग होना चाहिए
खाना बनाने और सर्व करने वाले बर्तन अलग होने चाहिए। जिस कलछी से दाल में तड़का लगाते हैं, उसे डाइनिंग टेबल पर नहीं लाना चाहिए। क्योंकि तड़का लगाने के लिए गर्म करते हुए कलछी का रंग काला पड़ चुका होता है।
दाल परोसने के लिए अलग कलछी का इस्तेमाल करें। इसी तरह दाल, चावल और सब्जी परोसने के लिए अलग-अलग सर्विंग स्पून का इस्तेमाल करना चाहिए।
खाना बनाते हुए भी दाल और सब्जी को चलाने के लिए अलग अलग कलछी और चम्मच का इस्तेमाल करना चाहिए।
चीन कहलाता है ‘स्टेट ऑफ एटिकेट्स’ 
‘चाइनीज फूड्स’ किताब की लेखक लीयू कहती हैं कि चीन फूड एटिकेट्स के मामले में ‘स्टेट ऑफ एटिकेट्स’ कहलाता है। 2600 साल पुराने ऐतिहासिक दस्तावेज बताते हैं कि चीन ने खाने-पीने का खास सलीका अपनाया।
खाने-पीने के दौरान शिष्टाचार चीनी खानपान को स्पेशल बनाता है।
19वीं शताब्दी के मशहूर रूसी लेखक एंटोन चेखव ने लिखा है, ‘चीनी शख्स ने उन्हें एक बार में वाइन पीने के लिए बुलाया। उस शख्स ने पहले दोनों हाथों से गिलास पकड़ी और विनम्रता से मुझे पेश किया। और बोला प्लीज…यह चीनी खानपान के शिष्टाचार का एक उदाहरण है।’
चेखव ने लिखा, ‘जब हम बार से निकलने लगे तो उस शख्स ने कुछ सिक्के हाथ में थमाकर आभार व्यक्त किया और कहा कि मैंने उसे आतिथ्य का मौका दिया। शुक्रिया।’
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।